《寄姚赣州》
宋代·释永颐

雪蓬生剡溪，家近放鹤岑。
晋士有遗风，爱寻支遁林。
得善忘形服，率然披素襟。
功名亦偶尔，王戴非无心。
今人异古昔，贱义而怀琛。
萧条石门咏，浩荡东山吟。
如何昌黎翁，醉乡讥面沈。
玉带与金鱼，刘毕非所钦。

作者简介：释永颐，字山老，号云泉，钱塘（今浙江杭州）人。居唐栖寺。与江湖诗人周晋仙、周伯弜父子等多有唱和。理宗淳祐十年（一二五○），上天竺佛光法师抗拒权贵侵占寺产，愤而渡江东归时，颐曾遗书慰问。有《云泉诗集》一卷传世。事见本集末附《上天竺志》永颐小传。　永颐诗，以读画斋刊《南宋群贤小集》本为底本，校以汲古阁影抄《南宋六十家小集》本（简称汲古阁本）等。新辑集外诗附于卷末。